Nariadenie Komisie (ES) č. 1432/96
z 23. júla 1996,
ktorým sa mení a dopĺňa nariadenie (ES) č. 3223/93 o štatistických informáciách vzťahujúcich sa na vyplácanie vývozných náhrad pri vývoze určitých poľnohospodárskych produktov vo forme tovaru obsiahnutých v nariadení Rady (EHS) č. 3035/80
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993, ktorým sa ustanovujú obchodné dojednania uplatniteľné na určité produkty vyrobené spracovaním poľnohospodárskych produktov [1], najmä na jeho článok 20 uvedeného nariadenia,
keďže je nevyhnutné, aby členské štáty poskytovali informácie, aby umožnili Komisii monitorovať uplatňovanie nariadenia (ES) č. 1222/94 z 30. mája 1994, ktorým sa ustanovujú spoločné podrobné pravidlá systému poskytovania vývozných náhrad pri vývoze určitých poľnohospodárskych produktov vyvážaných vo forme tovaru, nezahrnutých v prílohe II zmluvy, a kritériá pre stanovenie výšky takýchto náhrad [2], naposledy zmeneného a doplneného nariadením (ES) č. 229/96 [3];
keďže nariadenie Komisie (ES) č. 3223/93 [4], naposledy zmenené a doplnené nariadením (ES) č. 1149/95 [5], ustanovuje túto povinnosť pre mliečne výrobky, ktoré boli dovezené pre spätný vývoz vo forme tovaru, nezahrnuté v prílohe II zmluvy a zahrnuté v prílohe nariadenia Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [6], naposledy zmenenom a doplnenom nariadením (ES) č. 2931/95 [7];
keďže článok 2 písmeno a) nariadenia (ES) č. 1149/95 spôsobil rozdielne výklady členských štátov týkajúce sa najmä rozsahu tohoto nariadenia; keďže preto musí byť rozsah tohoto článku objasnený;
keďže opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi produktmi nezahrnutými v prílohe II zmluvy,
PRIJALA TOTO NARIADENIE:
Článok 1
Nariadenie (ES) č. 3223/93 sa týmto mení a dopĺňa takto:
1. 1. Článok 3 sa nahrádza týmto:
"Článok 3
Nevyhnutné štatistické informácie uvedené v článku 1 obsahujú:
1. - objem tovaru zahrnutého v nariadení Komisie (ES) č. 1222/94 [8], pre ktorý boli poskytnuté exportné náhrady za vývoz v predchádzajúcom mesiaci vyjadrený v tonách alebo iných merných jednotkách, s označením jednotky, rozdelený podľa skupín tovaru,
- v rámci každej skupiny tovaru uvedenej v prvej odrážke, výška náhrad poskytnutých v predchádzajúcom mesiaci za každý zo základných poľnohospodárskych produktov, vyjadrená v národnej mene,
- v rámci každej skupiny tovaru uvedeného v prvej zarážke, množstvo každého základného výrobku, ku ktorému sa vzťahuje peňažná náhrada, vyjadrené v tonách alebo iných merných jednotkách, s označením jednotky.
2. 2. Pre tovar spadajúci pod kódy KN 18069060 až 18069090, kód KN 1901 a kód KN 21069098, obsahujúci na 100 kg vyvážaného tovaru najmenej 67 kg mliečnych výrobkov spadajúcich pod kódy KN 04021019, 04022119, 0405 a 0406, dovážaný z tretích krajín podľa osobitných dojednaní za znížené clo:
- množstvo tohoto tovaru vyjadrené v tonách, pre ktoré boli vyplatené vývozné náhrady v predchádzajúcom mesiaci,
- výška vývozných náhrad poskytnutých v predchádzajúcom mesiaci a zodpovedajúca množstvu výrobkov spadajúcich pod kódy KN 04021019, 04022119 a 0405, ktoré využili osobitné dojednania v čase dovozu."
2. 2. Prílohy A a B nariadenia (ES) č. 3223/93 sa nahrádzajú prílohami A a B k tomuto nariadeniu.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. augusta 1996.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. júla 1996